ระเบียบการปิโตรเลียมแห่งประเทศไทยระเบียบการปิโตรเลียมแห่งประเทศไทยว่าด้วยผู้แทนจำหน่ายผลิตภัณฑ์ปิโตรเลียมประเภทโรงบรรจุก๊าซพ.ศ.๒๕๔๒------------ โดยที่เป็นการสมควรปรับปรุงระเบียบเกี่ยวกับผู้แทนจำหน่ายผลิตภัณฑ์ปิโตรเลียมประเภทโรงบรรจุก๊าซเพื่อกำหนดวิธีปฏิบัติของหน่วยธุรกิจ ปตท. น้ำมันให้มีประสิทธิภาพ และเป็นไปตามที่กฎหมายกำหนด อาศัยอำนาจตามความในมาตรา๒๒ มาตรา ๒๓ (๒) และมาตรา ๒๔ แห่งพระราชบัญญัติการปิโตรเลียมแห่งประเทศไทย พ.ศ. ๒๕๒๑ประกอบกับข้อบังคับการปิโตรเลียมแห่งประเทศไทย ว่าด้วยผู้แทนจำหน่ายผลิตภัณฑ์ปิโตรเลียมพ.ศ. ๒๕๒๘ จึงออกระเบียบไว้ดังต่อไปนี้ ข้อ ๑ระเบียบนี้เรียกว่า "ระเบียบการปิโตรเลียมแห่งประเทศไทย ว่าด้วยผู้แทนจำหน่ายผลิตภัณฑ์ปิโตรเลียม ประเภทโรงบรรจุก๊าซ พ.ศ.๒๕๔๒" ข้อ ๒ระเบียบนี้ให้ใช้บังคับตั้งแต่วันที่ ๒๖ เมษายน พ.ศ. ๒๕๔๒ เป็นต้นไป ข้อ ๓ให้ยกเลิกระเบียบการปิโตรเลียมแห่งประเทศไทย ว่าด้วยผู้แทนจำหน่ายผลิตภัณฑ์ปิโตรเลียม ประเภทโรงบรรจุก๊าซ พ.ศ. ๒๕๓๙ บรรดาระเบียบหรือคำสั่งอื่นใดที่กำหนดไว้แล้วในระเบียบนี้หรือขัดหรือแย้งกับระเบียบนี้ ให้ใช้ระเบียบนี้แทน หมวด ๑ บททั่วไป ----------- ข้อ ๔ในระเบียบนี้ "ปตท."หมายความว่า การปิโตรเลียมแห่งประเทศไทย "พนักงาน"หมายความว่า พนักงานหรือลูกจ้างของ ปตท. "ผลิตภัณฑ์ปิโตรเลียม"หมายความว่า ก๊าซ แอล.พี.จี. "โรงบรรจุก๊าซ"หมายความว่า สถานที่บรรจุก๊าซ แอล.พี.จี. ตามกฎกระทวงที่ออกตามความในประกาศของคณะปฏิวัติฉบับที่ ๒๘ ลงวันที่ ๒๙ธันวาคม พ.ศ. ๒๕๑๔ "ผู้แทนจำหน่าย"หมายความว่า ผู้ดำเนินการบรรจุก๊าซ แอล.พี.จี. ของ ปตท. ลงถังก๊าซของ ปตท. แทน ปตท. ณ โรงบรรจุก๊าซและดำเนินการจำหน่ายแก่ลูกค้าของ ปตท. โดยได้รับการแต่งตั้งจาก ปตท.ให้เป็นผู้แทนจำหน่ายประเภทโรงบรรจุก๊าซ "ผู้แทนจำหน่ายชั่วคราว"หมายความว่า ผู้ดำเนินการบรรจุก๊าซ แอล.พี.จี. ของปตท. ลงถังก๊าซของ ปตท. แทน ปตท. ณ โรงบรรจุก๊าซและดำเนินการจำหน่ายแก่ลูกค้าของ ปตท.โดยยังอยู่ในระหว่างการพิจารณาเพื่อแต่งตั้งให้เป็นผู้แทนจำหน่ายและได้รับการแต่งตั้งจาก ปตท.ให้เป็นผู้แทนจำหน่ายชั่วคราวประเภทโรงบรรจุก๊าซ ข้อ ๕ให้ผู้จัดการใหญ่ ปตท. น้ำมัน รักษาการตามระเบียบนี้ และให้มีอำนาจดำเนินการดังต่อไปนี้ (๑)มอบอำนาจตามระเบียบนี้ให้พนักงานปฏิบัติงานแทน (๒) ออกคำสั่งหรือกำหนดหลักเกณฑ์ใดๆเพื่อปฏิบัติการตามระเบียบนี้ (๓) วินิจฉัยชี้ขาดปัญหาที่เกิดขึ้นจากการปฏิบัติตามระเบียบนี้ หมวด ๒ โรงบรรจุก๊าซ ------------ ข้อ ๖ให้ผู้จัดการใหญ่ ปตท. น้ำมัน หรือรองผู้จัดการใหญ่การตลาดพาณิชย์เป็นผู้วางหลักเกณฑ์และเป็นผู้พิจารณาอนุมัติเกี่ยวกับกรรมสิทธิ์และ/หรือสิทธิครอบครองในที่ดินและ/หรือโรงบรรจุก๊าซ และแบบแปลนโรงบรรจุก๊าซให้เป็นไปโดยเหมาะสมและไม่ขัดต่อระเบียบของทางราชการ อำนาจตามวรรคแรกให้รวมถึงเรื่องเกี่ยวกับการเปลี่ยนแปลงกรรมสิทธิ์สิทธิครอบครอง หรือภาระติดพันในที่ดินหรือโรงบรรจุก๊าซรวมทั้งการก่อสร้างเพิ่มเติม ดัดแปลง แก้ไขรื้อถอน โยกย้าย โรงบรรจุก๊าซ หรือกระทำด้วยประการใดๆอันมีลักษณะเช่นเดียวกัน ตามข้อบังคับข้อ ๑๘ และข้อ ๑๙ ข้อ ๗ในกรณีที่ผู้ยื่นคำขอเป็นผู้แทนจำหน่ายต้องก่อสร้างหรือดัดแปลงโรงบรรจุก๊าซให้เป็นไปตามแบบ ที่ ปตท. กำหนด หรือแบบที่ ปตท.ให้ความเห็นชอบตามที่กำหนดในข้อบังคับข้อ ๘ (๓) (ค) ให้ผู้จัดการใหญ่ ปตท. น้ำมันหรือรองผู้จัดการใหญ่การตลาดพาณิชย์พิจารณากำหนดเกี่ยวกับหลักประกันหรือยกเว้นหลักประกันการก่อสร้างหรือดัดแปลงโรงบรรจุก๊าซตามความเหมาะสม หลักประกันตามวรรคแรกปตท. จะคืนให้เมื่อการก่อสร้างหรือดัดแปลงโรงบรรจุก๊าซแล้วเสร็จและถูกต้องตามแบบทุกประการ หมวด ๓ สัญญาผู้แทนจำหน่าย ------------ ข้อ ๘การทำสัญญาและการต่ออายุสัญญาการเป็นผู้แทนจำหน่ายตามที่กำหนดในข้อบังคับข้อ ๑๐ให้ทำสัญญาและต่ออายุสัญญาได้ไม่เกินคราวละ ๑๐ ปี ให้ผู้จัดการใหญ่ปตท. น้ำมันหรือรองผู้จัดการใหญ่การตลาดพาณิชย์เป็นผู้วางหลักเกณฑ์ในการพิจารณากำหนดรายละเอียดสำหรับการทำสัญญาและการต่ออายุสัญญา ข้อ ๙หนังสือแต่งตั้งให้เป็นผู้แทนจำหน่ายหรือผู้แทนจำหน่ายชั่วคราวที่กำหนดในข้อบังคับข้อ ๑๑ ให้เป็นไปตามแบบที่ ผู้จัดการใหญ่ปตท. น้ำมันหรือรองผู้จัดการใหญ่การตลาดพาณิชย์กำหนดและให้มีอายุตรงตามกำหนดอายุของสัญญาการเป็นผู้แทนจำหน่ายหรือสัญญาการเป็นผู้แทนจำหน่ายชั่วคราวแต่ละรายนั้น ให้ผู้จัดการใหญ่ปตท. น้ำมัน หรือรองผู้จัดการใหญ่การตลาดพาณิชย์ เป็นผู้ลงนามในหนังสือแต่งตั้งให้เป็นผู้แทนจำหน่ายหรือผู้แทนจำหน่ายชั่วคราว หมวด ๔ การยืมอุปกรณ์ ------------ ข้อ ๑๐ ผู้จัดการใหญ่ ปตท. น้ำมันหรือรองผู้จัดการใหญ่การตลาดพาณิชย์อาจพิจารณาให้ผู้แทนจำหน่ายหรือผู้แทนจำหน่ายชั่วคราวยืมอุปกรณ์ต่างๆที่เกี่ยวข้องกับการบรรจุและจำหน่ายผลิตภัณฑ์ปิโตรเลียมตามความจำเป็น ข้อ ๑๑ผู้แทนจำหน่ายหรือผู้แทนจำหน่ายชั่วคราวต้องจัดให้มีการบำรุงรักษาและตรวจสอบอุปกรณ์ที่ใช้ในการบรรจุและจำหน่ายผลิตภัณฑ์ปิโตรเลียมรวมทั้งเครื่องชั่งตวง วัดต่างๆ ตามที่กำหนดในข้อบังคับข้อ ๑๗ วรรคสอง ดังต่อไปนี้ (๑)จัดให้มีการบำรุงรักษาและตรวจสอบอุปกรณ์ที่ใช้ในการบรรจุและจำหน่ายผลิตภัณฑ์ปิโตรเลียมที่ประจำ ณโรงบรรจุก๊าซให้อยู่ในสภาพเรียบร้อยสมบูรณ์พร้อมที่จะใช้งานได้ตลอดเวลา ทั้งนี้ ให้รวมถึงการรักษาความสะอาดอุปกรณ์ดังกล่าวด้วยโดยให้ปฏิบัติตามคู่มือการบำรุงรักษาอุปกรณ์ของ ปตท. อย่างเคร่งครัด (๒)กรณีที่อุปกรณ์ที่ใช้ในการบรรจุและจำหน่ายผลิตภัณฑ์ปิโตรเลียมและอุปกรณ์เครื่องชั่ง ตวง วัด ซึ่ง ปตท.ให้ผู้แทนจำหน่ายหรือผู้แทนจำหน่ายชั่วคราวยืมไปติดตั้ง ณ โรงบรรจุก๊าซเกิดชำรุดหรือเสียหายผู้แทนจำหน่ายหรือผู้แทนจำหน่ายชั่วคราวต้องแจ้งให้ผู้แทนขาย หรือช่างประจำเขตการขายหรือช่างประจำศูนย์ซ่อมของ ปตท.ในแต่ละเขตทราบโดยเร็ว เพื่อดำเนินการแก้ไข ทั้งนี้โดยผู้แทนจำหน่ายหรือผู้แทนจำหน่ายชั่วคราวเป็นผู้ออกค่าใช้จ่ายทั้งสิ้น เว้นแต่ ปตท.จะเห็นว่าความชำรุดเสียหายดังกล่าวเป็นไปตามสภาพการใช้งานตามปกติ หากผู้แทนจำหน่ายหรือผู้แทนจำหน่ายชั่วคราวดำเนินการจัดให้มีการแก้ไขอุปกรณ์ที่ชำรุดเสียหายนั้นไปโดยพลการและการกระทำนั้นเป็นเหตุให้อุปกรณ์ดังกล่าวชำรุดเสียหายมากขึ้น ผู้แทนจำหน่ายหรือผู้แทนจำหน่ายชั่วคราวต้องรับผิดชอบชดใช้ค่าเสียหายที่เกิดขึ้นทั้งสิ้น กรณีที่อุปกรณ์ที่ใช้ในการจำหน่ายผลิตภัณฑ์ปิโตรเลียมและอุปกรณ์เครื่องชั่งตวง วัดที่ผู้แทนจำหน่ายหรือผู้แทนจำหน่ายชั่วคราวจัดหามาเองเกิดชำรุดหรือเสียหาย ปตท.อาจพิจารณาซ่อมแซมให้ตามที่เห็นสมควร (๓)กรณีที่ผู้แทนจำหน่ายหรือผู้แทนจำหน่ายชั่วคราวตรวจพบว่าอุปกรณ์ที่ใช้ในการบรรจุและจำหน่ายผลิตภัณฑ์ปิโตรเลียมและอุปกรณ์เครื่องชั่ง ตวง วัดต่างๆ ทำงานคลาดเคลื่อนไปจากมาตรฐานที่ทางราชการได้ตรวจสอบและประทับตราไว้ผู้แทนจำหน่ายหรือผู้แทนจำหน่ายชั่วคราวต้องระงับการจำหน่ายผลิตภัณฑ์ปิโตรเลียมทันทีและแจ้งให้ผู้แทนขายหรือช่างประจำเขตการขายหรือช่างประจำศูนย์ซ่อมของ ปตท.ในแต่ละเขตทราบโดยเร็ว เพื่อดำเนินการแก้ไขต่อไป (๔)ผู้แทนจำหน่ายหรือผู้แทนจำหน่ายชั่วคราวต้องให้ความสะดวก และยินยอมให้เจ้าหน้าที่ของทางราชการเข้าไปทำการตรวจสอบประทับตรา และให้คำรับรองแก่อุปกรณ์ที่ใช้ในการบรรจุและจำหน่ายผลิตภัณฑ์ปิโตรเลียมและอุปกรณ์เครื่องชั่งตวง วัดต่างๆ ในโรงบรรจุก๊าซของตน หากมีค่าใช้จ่ายใดๆเกิดขึ้นจากการดำเนินการดังกล่าวผู้แทนจำหน่ายหรือผู้แทนจำหน่ายชั่วคราวเป็นผู้รับผิดชอบทั้งสิ้น ข้อ ๑๒ ผู้จัดการใหญ่ ปตท. น้ำมัน หรือรองผู้จัดการใหญ่การตลาดพาณิชย์เป็นผู้อนุญาตให้ผู้แทนจำหน่ายหรือผู้แทนจำหน่ายชั่วคราวดัดแปลง แก้ไข โยกย้าย อุปกรณ์ที่ยืมจาก ปตท. หรือกระทำด้วยประการใดๆ อันมีลักษณะเดียวกันตามข้อบังคับข้อ๒๐ ข้อ ๑๓ผู้แทนจำหน่ายหรือผู้แทนจำหน่ายชั่วคราวต้องจัดให้มีการประกันภัยหรือการวางหลักประกันสำหรับทรัพย์สินและอุปกรณ์การบรรจุและจำหน่ายผลิตภัณฑ์ปิโตรเลียมที่ยืมไปจาก ปตท. ตามที่กำหนดในข้อบังคับข้อ ๒๑ (๓) (ก)ตามหลักเกณฑ์ต่อไปนี้ (๑) ทรัพย์สินและอุปกรณ์ (ก) ปตท.จะเป็นผู้ดำเนินการเอาประกันภัยทรัพย์สิน และอุปกรณ์การบรรจุและจำหน่ายผลิตภัณฑ์ปิโตรเลียมทั้งหมดแทนผู้แทนจำหน่ายหรือผู้แทนจำหน่ายชั่วคราวโดยผู้แทนจำหน่ายหรือผู้แทนจำหน่ายชั่วคราวเป็นผู้ชำระค่าเบี้ยประกันและให้ ปตท. เป็นผู้รับผลประโยชน์จากการประกันภัยนั้น ค่าเบี้ยประกันที่ผู้แทนจำหน่ายหรือผู้แทนจำหน่ายชั่วคราวต้องชำระตามวรรคหนึ่ง ปตท. จะหักเอาจากส่วนลด (CREDIT NOTE)ที่ผู้แทนจำหน่ายหรือผู้แทนจำหน่ายชั่วคราวจะได้รับจาก ปตท.ในกรณีที่ผู้แทนจำหน่ายหรือผู้แทนจำหน่ายชั่วคราวไม่มีสิทธิได้รับส่วนลด ผู้แทนจำหน่ายหรือผู้แทนจำหน่ายชั่วคราวต้องดำเนินการชำระให้แก่ปตท. จนครบถ้วนภายใน ๓๐ วันนับตั้งแต่วันที่ ปตท. แจ้งให้ทราบ (ข) ในกรณีที่ ปตท.อนุมัติให้ผู้ยื่นคำขอเป็นผู้แทนจำหน่ายยืมทรัพย์สินและอุปกรณ์การบรรจุและจำหน่ายผลิตภัณฑ์ปิโตรเลียมไปก่อนที่จะได้รับแต่งตั้งให้เป็นผู้แทนจำหน่ายตามที่กำหนดในข้อบังคับข้อ ๑๔ผู้ยื่นคำขอต้องนำหลักประกันสำหรับการยืมทรัพย์สินและอุปกรณ์นั้นมาวางไว้ต่อ ปตท.เต็มตามราคาซึ่งคำนวณตามสภาพของทรัพย์สินและอุปกรณ์ที่ได้ยืมไป ปตท.จะคืนหลักประกันตามวรรคหนึ่งให้แก่ผู้ยืมเมื่อ ปตท. ได้ดำเนินการเอาประกันภัยทรัพย์สินและอุปกรณ์ที่ผู้ยืม ได้ยืมไปจาก ปตท.และได้หักค่าเบี้ยประกันไว้ครบถ้วนแล้ว (๒) ถังก๊าซ ให้ผู้แทนจำหน่ายหรือผู้แทนจำหน่ายชั่วคราววางหลักประกัน (มัดจำ) การยืมถังก๊าซด้วยหลักประกันตามที่กำหนดในข้อ ๑๔โดยมาวางไว้ต่อ ปตท. ตามเวลาที่ ปตท. กำหนดและแจ้งให้ผู้แทนจำหน่ายหรือผู้แทนจำหน่ายชั่วคราวทราบ ปตท.จะคืนหลักประกัน (มัดจำ) ตามวรรคหนึ่งให้แก่ผู้แทนจำหน่ายหรือผู้แทนจำหน่ายชั่วคราวต่อเมื่อผู้แทนจำหน่ายหรือผู้แทนจำหน่ายชั่วคราวได้นำถังก๊าซที่ยืมไปมาส่งมอบคืนให้แก่ ปตท. แล้ว ทั้งนี้ ปตท. จะคืนหลักประกัน (มัดจำ)ให้ในอัตราเดียวกันกับที่ผู้แทนจำหน่ายหรือผู้แทนจำหน่ายชั่วคราวได้วางหลักประกัน (มัดจำ)เป็นเงินสดไว้และตามจำนวนถังที่ได้รับมอบคืน หมวด ๕ หลักประกัน ----------- ข้อ ๑๔ นอกจากกำหนดไว้เป็นอย่างอื่นหลักประกันในระเบียบนี้หมายถึงหลักประกันอย่างใดอย่างหนึ่งดังต่อไปนี้ (๑) เงินสด หรือดร๊าฟ หรือเช็คของผู้แทนจำหน่ายที่ธนาคารรับรอง(CRETIFIED CHEQUE) หรือเช็คที่ธนาคารเป็นผู้สั่งจ่ายเงิน (CASHIERCHEQUE) (๒) พันธบัตรรัฐบาลไทย (๓) พันธบัตร ปตท.หรือพันธบัตรรัฐวิสาหกิจอื่นที่รัฐบาลค้ำประกัน (๔)หนังสือค้ำประกันของธนาคารภายในประเทศตามที่ ปตท. กำหนด ข้อ ๑๕ ให้ผู้จัดการใหญ่ ปตท. น้ำมันหรือรองผู้จัดการใหญ่การตลาดพาณิชย์เป็นผู้มีอำนาจในการกำหนดวงเงินหลักประกันหรือยกเว้นหลักประกันเป็นผู้แทนจำหน่ายหรือผู้แทนจำหน่ายชั่วคราวตามที่กำหนดในข้อบังคับข้อ ๒๑ (๓) (ข) ในกรณีที่ต้องวางหลักประกันให้ผู้แทนจำหน่ายหรือผู้แทนจำหน่ายชั่วคราวนำหลักประกันมาวางไว้ต่อ ปตท. ในวันทำสัญญา ปตท.จะคืนหลักประกันตามวรรคหนึ่งให้แก่ผู้แทนจำหน่ายหรือผู้แทนจำหน่ายชั่วคราวเมื่อพ้นพันธะผูกพันตามสัญญาผู้แทนจำหน่ายผลิตภัณฑ์ปิโตรเลียมหรือ เมื่อ ปตท. พิจารณาแล้วเห็นสมควรคืนให้ก่อนพันธะผูกพันตามสัญญาผู้แทนจำหน่ายผลิตภัณฑ์ปิโตรเลียมจะสิ้นสุดลง หมวด ๖ การดำเนินการโรงบรรจุก๊าซ ------------ ข้อ ๑๖ ให้ผู้จัดการใหญ่ ปตท. น้ำมันหรือรองผู้จัดการใหญ่การตลาดพาณิชย์เป็นผู้กำหนดรายละเอียด เงื่อนไขวิธีปฏิบัติเกี่ยวกับการบรรจุและจำหน่ายผลิตภัณฑ์ปิโตรเลียมเพื่อให้ผู้แทนจำหน่ายหรือผู้แทนจำหน่ายชั่วคราวปฏิบัติดังต่อไปนี้ (๑) การรับ การเก็บรักษา การสำรอง การบรรจุและการจำหน่ายผลิตภัณฑ์ปิโตรเลียม รวมทั้งถังก๊าซ (๒) การรักษาและตรวจสอบคุณภาพ มาตรฐานและความปลอดภัยของถังก๊าซ โรงบรรจุก๊าซ รวมทั้งการขนส่ง (๓) การกำหนดราคาขาย วิธีปฏิบัติทางการเงินเอกสารทางการเงิน เงื่อนไขและข้อกำหนดทางการเงินต่างๆ (๔) ข้อกำหนดและวิธีปฏิบัติต่างๆเพื่อดำเนินการให้เป็นไปตามที่กฎหมายหรือระเบียบของทางราชการกำหนด (๕) ข้อกำหนดและเงื่อนไขต่างๆสำหรับผู้แทนจำหน่ายหรือผู้แทนจำหน่ายชั่วคราว แต่ละราย ข้อ ๑๗ ผู้แทนจำหน่ายหรือผู้แทนจำหน่ายชั่วคราวต้องสำรองผลิตภัณฑ์ปิโตรเลียมตามที่กำหนดในข้อบังคับข้อ ๒๑ (๓) (ง)ในปริมาณไม่น้อยกว่าปริมาณการจำหน่ายตามปกติ ณ โรงบรรจุก๊าซในหนึ่งวันอยู่ตลอดเวลาเว้นแต่จะมีเหตุสุดวิสัย หรือเหตุอื่นซึ่งมิใช่เป็นความผิด หรือความบกพร่องของผู้แทนจำหน่ายหรือผู้แทนจำหน่ายชั่วคราวและผู้แทนจำหน่ายหรือผู้แทนจำหน่ายชั่วคราวจะต้องจัดการสำรองผลิตภัณฑ์ปิโตรเลียมในปริมาณไม่น้อยกว่าที่กำหนดในทันทีที่กระทำได้แต่ทั้งนี้ต้องสำรองไว้ไม่ต่ำกว่าที่กฎหมายหรือระเบียบของทางราชการกำหนดเสมอ ข้อ ๑๘ ผู้แทนจำหน่ายหรือผู้แทนจำหน่ายชั่วคราวต้องบรรจุและจำหน่ายผลิตภัณฑ์ปิโตรเลียมรวมทั้งเพิ่มปริมาณการบรรจุและจำหน่ายผลิตภัณฑ์ปิโตรเลียมให้ได้ตามปริมาณ ระยะเวลา ที่ ปตท.กำหนดสำหรับผู้แทนจำหน่ายหรือผู้แทนจำหน่ายชั่วคราวแต่ละราย ข้อ ๑๙ ผู้แทนจำหน่ายหรือผู้แทนจำหน่ายชั่วคราวจะต้องจัดให้มี (๑) รถบรรทุกก๊าซเพื่อขนส่งก๊าซจากคลังก๊าซปตท. หรือคลังก๊าซอื่นที่ ปตท. กำหนดไปยังโรงบรรจุก๊าซ (๒)รถบรรทุกถังก๊าซเพื่อจัดส่งแก่ลูกค้าหรือร้านจำหน่ายก๊าซ ข้อ ๒๐ นอกจากการประกันภัยทรัพย์สินและอุปกรณ์ตามระเบียบนี้ข้อ ๑๓ผู้แทนจำหน่ายหรือผู้แทนจำหน่ายชั่วคราวจะต้องเอาประกันภัยโรงบรรจุก๊าซรถบรรทุกก๊าซ รถบรรทุกถังก๊าซเพื่อความเสียหายที่อาจเกิดแก่ชีวิตและทรัพย์สินของ ปตท. และของผู้แทนจำหน่ายหรือผู้แทนจำหน่ายชั่วคราว รวมทั้งพนักงานและลูกจ้างของปตท. ลูกจ้างของผู้แทนจำหน่ายหรือผู้แทนจำหน่ายชั่วคราว และบุคคลภายนอกโดยผู้แทนจำหน่ายหรือผู้แทนจำหน่ายชั่วคราวจะต้องเป็นผู้ออกค่าใช้จ่ายต่างๆ เองทั้งสิ้น หมวด ๗ สิทธิและผลประโยชน์ต่างๆ ------------ ข้อ ๒๑ ปตท. จะพิจารณาให้สิทธิและผลประโยชน์แก่ผู้แทนจำหน่ายหรือผู้แทนจำหน่ายชั่วคราวเพื่อการส่งเสริมการขายที่กำหนดในข้อบังคับข้อ๒๔ และ ข้อ ๒๕ ตามหลักเกณฑ์ต่อไปนี้ (๑)การให้ส่วนลดและเครดิตแก่ผู้แทนจำหน่ายหรือผู้แทนจำหน่ายชั่วคราวประเภทโรงบรรจุก๊าซ ให้ฝ่ายตลาดก๊าซหุงต้มให้ส่วนลดและเครดิตตามหลักเกณฑ์และเงื่อนไขที่ผู้จัดการใหญ่ ปตท. น้ำมัน หรือรองผู้จัดการใหญ่การตลาดพาณิชย์กำหนด และให้พิจารณาเงื่อนไขข้อใดข้อหนึ่งหรือทั้งหมดดังต่อไปนี้ประกอบด้วย (ก) ความสะอาดและความสวยงามของโรงบรรจุก๊าซ (ข) การพัฒนาโรงบรรจุก๊าซ (ค) การให้ความร่วมมือ เช่นการดำเนินการบรรจุก๊าซ การบริการแก่ลูกค้าการรักษาคุณภาพผลิตภัณฑ์ปิโตรเลียม ฯลฯ (ง)การลงทุนก่อสร้างและ/หรือการปรับปรุงโรงบรรจุก๊าซ (จ)การโฆษณาและส่งเสริมการขายของผู้แทนจำหน่าย (ฉ) การขายถึงเป้าหมายที่ ปตท. กำหนด (ช) การให้ความร่วมมือซึ่งเป็นประโยชน์ต่อปตท. เป็นกรณีพิเศษ (ซ)มีสภาวการณ์แข่งขันทางด้านตลาดอย่างรุนแรง (ฌ)เงื่อนไขอื่นที่ฝ่ายตลาดก๊าซหุงต้มเห็นสมควร (๒)การให้ส่วนลดและเครดิตพิเศษนอกเหนือจากที่กำหนดไว้ในข้อ (๑) ให้เสนอขออนุมัติจาก ผู้จัดการใหญ่ ปตท. น้ำมันหรือรองผู้จัดการใหญ่การตลาดพาณิชย์ (๓) การให้ส่วนลดให้กระทำโดยลดราคาจากราคาขายมาตรฐานที่ ปตท.กำหนดไว้สำหรับผู้แทนจำหน่าย หรือกระทำโดยออกใบลดหนี้ (CREDITNOTE) ให้ในเดือนนั้นหรือเดือนถัดไป และให้ผู้แทนจำหน่ายหรือผู้แทนจำหน่ายชั่วคราวนำใบลดหนี้ไปดำเนินการตามที่ปตท. กำหนด หมวด ๘ การเลิกหรือเพิกถอนการเป็นผู้แทนจำหน่าย ---------- ข้อ ๒๒ผู้แทนจำหน่ายหรือผู้แทนจำหน่ายชั่วคราวผู้ใดประสงค์จะขอเลิกการเป็นผู้แทนจำหน่ายหรือผู้แทนจำหน่ายชั่วคราวให้แจ้งเป็นหนังสือให้ปตท. ทราบล่วงหน้าไม่น้อยกว่า ๑๘๐ วัน ข้อ ๒๓ ให้ผู้จัดการใหญ่ ปตท. น้ำมันหรือรองผู้จัดการใหญ่การตลาดพาณิชย์เป็นผู้มีอำนาจพิจารณาเพิกถอนการเป็นผู้แทนจำหน่ายหรือผู้แทนจำหน่ายชั่วคราวตามข้อบังคับข้อ ๒๗ และข้อ ๒๘ หรือเลือกใช้วิธีการปรับผู้แทนจำหน่ายหรือผู้แทนจำหน่ายชั่วคราวเป็นเงินแทนการเพิกถอนการเป็นผู้แทนจำหน่ายตามข้อบังคับข้อ ๒๙ ข้อ ๒๔ รายละเอียด ขั้นตอนและวิธีการแต่งตั้ง เพิกถอน และการติดตามเอาทรัพย์สินและอุปกรณ์การบรรจุและจำหน่ายผลิตภัณฑ์ปิโตรเลียมคืนตลอดจนวิธีการให้ผู้แทนจำหน่ายหรือผู้แทนจำหน่ายชั่วคราวชำระค่าเสียหายหรือหนี้สินต่างๆที่ค้างชำระกับ ปตท. ให้ปฏิบัติตามหลักเกณฑ์ที่ผู้จัดการใหญ่ ปตท. น้ำมันหรือรองผู้จัดการใหญ่การตลาดพาณิชย์กำหนดทั้งนี้ ต้องไม่ขัดกับที่ข้อบังคับกำหนด ประกาศณ วันที่ ๒๖ เมษายน พ.ศ.๒๕๔๒ พละ สุขเวช ผู้ว่าการการปิโตรเลียมแห่งประเทศไทย[รก.๒๕๔๓/พ๑๑๒ง/๒๙/๒ พฤศจิกายน ๒๕๔๓] อัมพิกา/แก้ไข ๓๐/๕/๒๕๔๕ A+B